U povodu verbalnog napada kandidata za splitskoga gradonačelnika Željka Keruma na novinarku HRT-ova centra iz Splita lvanu Šilović Hrvatska radiotelevizija (HRT) upozorava kako je riječ o neprihvatljivome obliku javnoga komuniciranja te nedopustivome pritisku na javni medijski servis i njegove zaposlenike.



- Hrvatskoj radioteleviziji cilj je zaštititi novinarsku profesiju i neovisno novinarstvo od pritisaka, bez obzira na to s koje strane oni dolaze, te zaštititi svoje novinare i zaposlenike u obavljanju svakodnevnih zadataka. HRT nijednom političaru ni sudioniku predizborne utrke ne može dopustiti prijetnje sankcijama ili otkazom svojim novinarima i suradnicima, to više ako je razlog takvih njihovih reakcija postavljanje legitimnoga novinarskog pitanja.



Naime, novinarka Ivana Šilović jučer je kandidatu za splitskoga gradonačelnika, u skladu s novinarskim profesionalnim standardima te u interesu javnosti, postavila pitanje na koje gospodin Željko Kerum nije imao obvezu odgovoriti, ali pritom nije smio vrijeđati i prozivati novinarku te uvjetovati na koji će način javni medijski servis pratiti njegovu kampanju- ističe se u priopćenju HRT-a.







O istom slučaju priopćenjem se oglasilo i Hrvatsko novinarsko društvo i osudilo napad na Šilović.



Na kolegicu je inače Kerum "graknuo" zbog pitanja koje mu se nije svidjelo, iako je sasvim legitimno: zanimala su je dugovanja tvrtki u njegovu vlasništvu. No, to nije bilo sve što je Keruma toga dana, kako on voli reći, isprovociralo.



Dan nakon što je Frljićevu predstavu u splitskom HNK-u iskoristio za svoj predizborni skup, a večer uoči derneka na Zapadnoj obali koju je preuredio našim novcem, Željko Kerum također je bio ojađen i navodnim nepovoljnim napisima o njegovoj supruzi Fani u Slobodnoj Dalmaciji.

Predstavljamo vam bolje polovice potencijalnih gradonačelnika: rasna ljepotica, intelektualka i znanstvenik

Ohrabren činjenicom da je riječ o komunikaciji "jedan na jedan", Kerum je potpisanoj novinarki poslao dva SMS-a uvredljiva sadržaja, s retorikom koja ne da nije primjerena gradonačelniku, nego iole civiliziranoj osobi, što je razvidno iz priloženih screenshotova.



Porukama odaslanim novinarki prethodio je i poziv u kojemu ju je jednako brutalno izvrijeđao, i to pred njezinim djetetom, koje je slučajno čulo dernjavu osobe koja pretendira postati "prvi građanin" Splita.



Tim se ispadom skoro pa reprizirala incidentna situacija otprije petnaestak godina, kad je istu novinarku Željko Kerum također u SMS poruci nazvao "smradom psihopatskim". Razlika je u tome što tada Željko nije bio kandidat za gradonačelnika, kao i u tome da je u međuvremenu obogatio vokabular – ali samo novim i nimalo maštovitim psovkama.



S obzirom na to da na notornog Keruma zapravo ne treba puno trošiti javnog prostora, ovaj ćemo tekst zaključiti riječima koje će čak i on, u rijetkim lucidnim proplamsajima vjere u koju se busa, lako razumjeti: "Bože, oslobodi".







Pozvao novinare, pa ih ištracao... Željko Kerum očigledno smatra da onaj tko nije privatnik i tko ne dijeli plaće (ma kako mizerne bile), zapravo ništa i ne radi. Taj uskogrudni stav pokazao je retorikom kojom se obrušio na kolegicu Šilović, uz upute da "je to što govori neutemeljeno i neistinito", priprijetivši da "zbog toga može odgovarati i ostati bez svoje plaće" i da "pazi što govori".



Željko Kerum je dodao i to da novinarku treba biti "sram što nosi taj mikrofon HRT-a koji koristi u izborne svrhe jer ju je netko insinuirao". Kandidat za mjesto prvog čovjeka Splita napad je završio opaskom uz pitanje "je li u životu ikada išta radila, je li podijelila plaće te kako postavlja pitanja".



- Javnost podsjećamo na to da je na obljetnicu otvaranja Zapadne obale Željko Kerum sam pozvao medije da bi nakon toga uz uvrede kolegici Šilović prozvao i ostale novinare da rade za njegove konkurente, te da su sramotni, nekorektni, zločesti i ljubomorni. No otišao je i korak dalje ustvrdivši da se Bogu ne klanjaju i ne mole - stoji, između ostalog, u priopćenju HND-a.